Tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta sekä neuvoston asetuksen (ETY) N:o 1576/89 kumoamisesta annetun Euroopan parlamentin ja neuvoston asetuksen (EY) N:o 110/2008 17 artiklan 6 kohdassa tarkoitettu hakemuksen julkaiseminen

(2021/C 120/05)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) 2019/787 (1) 27 artiklassa tarkoitetulla tavalla.

TEKNISEN ASIAKIRJAN TÄRKEIMMÄT TIEDOT

”DEMERARA RUM”

Tiedostonumero: PGI-GY-02423 – 28.6.2018

1. Rekisteröitävä maantieteellinen merkintä

”DEMERARA RUM”

2. Tislatun alkoholijuoman luokka

Rommi (asetuksen (EY) N:o 110/2008 liitteessä II oleva luokka 1)

3. Tislatun alkoholijuoman kuvaus

Melassista tai sokeriruokosubstraatista yksinomaan käyttämällä ja tislaamalla valmistettu alkoholijuoma, jolla on selviä sokeriruokoon viittaavia aistinvaraisia ominaisuuksia.

Kemialliset vaatimukset

Alkoholipitoisuus on vähintään 40 tilavuusprosenttia.

Aromiyhdisteiden kokonaismäärä (asetaldehydi, etyyliasetaatti ja korkeammat alkoholit mukaan luettuina) grammoina hehtolitrassa vedetöntä etyylialkoholia:

KEVYT DEMERARA RUM KESKITÄYTELÄINEN DEMERARA RUM TÄYTELÄINEN DEMERARA RUM alle 30,0 g/hl (ja alle 10,0 g/hl estereitä) yli 30,0 g/hl mutta alle 300,0 g/hl (ja yli 10,0 g/hl mutta alle 50,0 g/hl estereitä) yli 300,0 g/hl (ja yli 50,0 g/hl estereitä)

Kokonaishappopitoisuus grammoina etikkahappoa hehtolitrassa vedetöntä etyylialkoholia:

KEVYT ”DEMERARA RUM” KESKITÄYTELÄINEN TAI TÄYTELÄINEN ”DEMERARA RUM” alle 20,0 g/hl yli 20,0 g/hl ja alle 200,0 g/hl

Aistinvaraisia ominaisuuksia koskevat vaatimukset

Ulkonäkö: Läpikuultava ja juokseva, konsistenssin täyteläisyys ja viskositeetti vaihtelevat iän myötä.

Väri: Vaihtelee iän myötä ikäännyttämättömän rommin värittömästä hieman ikääntyneen vaalean oljenkeltaiseen ja pitkään ikäännytetyn meripihkan-/kullanväriseen sekä tummempiin kuparin, pronssin ja mahongin sävyihin.

Aromi: Aromi on peräisin pääosin sokeriruokopohjaisen raaka-aineen käyttämisestä. Demerara Rum -rommille on ominaista aavistus sokeriruo’on makeutta. Aromia täydentävät tislauksessa vahvistuvat hennon hedelmäiset ja kukkaiset vivahteet sekä kypsytyksen aikana kehittyvät makean aromaattiset, pähkinäiset, mausteiset, puumaiset, yrttiset ja maaperän aromit tai muut tertiääriaromit. Kun tisleessä on runsaasti tavoiteltuja aromiyhdisteitä, se ikäännytetään.

Maku: Erityyppisillä tislausmenetelmillä tavoitellaan erilaisia makuprofiileja: kevyitä, keskitäyteläisiä ja täyteläisiä rommeja, joita valmistetaan puisessa, kuparisessa tai teräksisessä tislauspannussa ja erilaisilla kolonnitislauksilla. Demerara Rum -rommeille on ominaista täyteläinen, pehmeä ja rommimainen maku, joka vaihtelee hieman makeasta kuivaan, ja maistelumuistiinpanoissa on kehuttu sen aromaattista profiilia. Makuaineita voi olla enintään 2,5 prosenttia valmiin tuotteen tilavuudesta, eikä rommiin saa lisätä väriaineita (lukuun ottamatta puusta kypsyttämisen aikana irtoavaa väriä tai sokereista syntyvää poltetun sokerin väriä).

Erityisominaisuudet (verrattuna saman luokan tislattuihin alkoholijuomiin)

Demerara Rum -rommin monitahoisen aromaattiset maut ja täyteläinen luonne erottavat sen muista rommeista. Monitahoiset maut ovat seurausta perinteisten valmistusprosessien käytöstä sekä Guyanan Demeraran alueelle ominaisesta veden erityisestä mineraalipitoisuudesta.

4. Maantieteellinen alue

Demerara Rum -rommia käytetään ja tislataan Guyanan Demeraran maakunnan matalilla rannikkotasangoilla, joita rajaavat Boeraserie-joki lännessä ja Abary-joki idässä. Demeraran maakunta sijaitsee Etelä-Amerikan pohjoisrannikolla Atlantin valtameren rannalla kohdassa 6° 48' pohjoista leveyttä ja 58° 10' läntistä pituutta, hieman päiväntasaajan yläpuolella.

5. Tislatun alkoholijuoman valmistusmenetelmä

Sokeriruokosubstraatti on peräisin maantieteelliseltä alueelta. Sitä käytetään Demerara Rum -rommien valmistuksessa monivaiheisessa prosessissa, joka kuvataan jäljempänä.

Hiivan propagointi: Saccharomyces cerevisiae -hiiva propagoidaan melassissa tai sokeriruokosubstraatissa, jota on laimennettu Demeraran arteesisista kaivoista peräisin olevalla vedellä. Siihen lisätään sopivat määrät ravinteita ja happoa optimaalisen pH:n aikaansaamiseksi. Kun riittävä määrä hiivasoluja on propagoitu, viljelmä siirretään käymistankkiin, joka täytetään tuoreella laimennetulla substraatilla. Tässä vaiheessa lisätään ravinteita ja pH tarkistetaan raakatislettä varten.

Käyminen: Käymisen aikana hiiva muuntaa käymislaitteessa raakatisleen sokerin alkoholiksi. Raakatisle kuljetetaan lämmönvaihtimen kautta sen jäähdyttämiseksi. Näin saadaan noin 32-asteinen tasainen seos, joka on optimaalinen sille, että hiiva käyttää mahdollisimman paljon sokeria alkoholiksi, jota muodostuu tavallisesti 6–8 tilavuusprosenttia.

Tislaus: Käymisen jälkeen raakatisle (jossa on 6-8 tilavuusprosenttia etanolia) pumpataan tislaussyöttötankkiin, josta se syötetään tislauslaitteisiin. Kevyiden ja keskitäyteläisten Demerara Rum -rommien tislaus tapahtuu jatkuvatoimisena tislauskolonnissa, joita on kahdesta viiteen. Täyteläinen Demerara Rum -rommi tislataan kerran tai kahdesti pannussa. Tärkeä tekijä on se, että tislauslaitteet on tehty Amazonian viherpuusta tai kuparista ja/tai ruostumattomasta teräksestä. Tämä kuvaa Demerara Rum -rommien tuotannossa käytettyjen ainutlaatuisten tislausmenetelmien, muotojen ja laitemallien valtavaa valikoimaa. Kukin tisle on tunnistettavissa sille ominaisesta makuprofiilista, jolle annetaan erillinen tuotemerkki. Merkki vaihtelee tuotannossa käytetyn tislauslaitteen ja tislausmenetelmän mukaan.

Kypsyttäminen: Demerara Rum -rommien valmis tisle laimennetaan 70–80-prosenttiseksi käyttäen Demeraran alueen arteesisista kaivoista saatua deionisoitua vettä ja pakataan tavallisesti amerikkalaisesta valkotammesta valmistettuihin tynnyreihin tai tarvittaessa muihin tynnyreihin. Kypsytyksen kesto vaihtelee, ja se tapahtuu trooppisissa ilmasto-olosuhteissa (tavallisesti 24–32 celsiusastetta ja 70 prosenttinen kosteus). Kypsytysvarastot sijaitsevat merenpinnan tasolla Atlantin valtameren reunustamalla Demeraran rannikkoalueella. Niitä ei suljeta ilmatiiviisti, joten ilmanvaihdon hoitaa koillinen pasaatituuli, joka tasoittaa korkeita lämpötiloja ja kosteutta Demerara Rum -rommien tynnyrikypsytyksen aikana.

Sekoittaminen (blending): Eri merkkisiä ja ikäisiä tisleitä sekoitetaan tarvittaessa keskenään sekoitetun Demerara Rum -rommin tuottamiseksi. Rommia ei saa sekoittaa maantieteellisen alueen ulkopuolella tuotettuun rommiin. Kunkin sekoitteen merkit valitaan huolellisesti, jotta ne täydentävät toisiaan ja jotta saadaan aikaan monitahoinen ja hienostunut tuote, joka tarjoaa kuluttajalle erityisen markkinavaihtoehdon. Demerara Rum -rommia ei mausteta, ja sitä makeutetaan vain tuotteen lopullisen maun pyöristämiseksi enintään 20 grammalla litraa kohti.

Sekoitukset laimennetaan tarvittavaan alkoholipitoisuuteen käyttäen Demeraran arteesisista kaivoista saatua deionisoitua vettä. Näin syntyneet seokset varastoidaan metallitankkeihin tai puutynnyreihin, joissa niiden annetaan tasoittua. Samalla niitä voidaan hienosäätää ja niiden laatua valvoa kunkin erän tasapainon ja yhdenmukaisuuden varmistamiseksi.

Pullottaminen: Cask Aged Demerara Rum -rommi, Special Reserve Demerara Rum -rommi ja Grand Special Reserve Demerara Rum -rommi on pullotettava maantieteellisellä alueella, koska laimentamisessa ja sekoittamisessa käytetty vesi edistää osaltaan Demerara Rum -rommille ominaista mineraaliprofiilia, joka liittyy Demeraran arteesisen veden erityislaatuun.

Vaatimuksella, jonka mukaan Cask Aged Demerara Rum -rommi, Special Reserve Demerara Rum -rommi ja Grand Special Reserve Demerara Rum -rommi on paitsi käytettävä, tislattava ja kypsytettävä myös sekoitettava ja pullotettava maantieteellisellä alueella, pyritään kalliin ja huippukalliin tuotteen maineen ja historiallisen loukkaamattomuuden turvaamiseen, sillä ne perustuvat tuotantoprosessin paikalliseen osaamiseen ja tekniikkaan.

Toinen syy on väärentämisen ehkäiseminen. Ikäännytetyn Demerara Rum -rommin ja muiden ikäännytettyjen rommien välinen ero voi johtaa siihen, että muualla toimivat pullottajat pyrkivät korvaamaan tropiikissa ikäännytetyn rommin laadun puutetta petollisin keinoin. Tämä on sitäkin merkityksellisempää, kun otetaan huomioon, että suuri määrä ikäännyttämätöntä Demerara Rum -rommia suuntaa vientiin, mikä kasvattaa riskiä, että Demerara Rum -rommin ikäprofiilista poikkeavia kypsytettyjä rommeja pullotetaan, myydään ja markkinoidaan ikäännytettyinä rommeina. Demerara Rum -rommin arvo kuluttajien mielessä voi kärsiä sellaisten jäljittelevien tuotteiden vuoksi, jotka hyödyntävät aidon kypsytetyn Demerara Rum -rommin korkeaa arvoa.

Demerara Rum -rommin laadun varmistamiseksi näihin luokkiin kuuluvat rommit on sekoitettava ja pullotettava maantieteellisellä alueella tuotteiden erityisen laadun takaamiseksi ja suojelemiseksi.

Hygienia: Pullotetussa rommissa ei saa olla pysyvää saostumaa eikä mitään suspendoitunutta ainetta.

Veden laatu: Maantieteellisen alueen veden laatu eroaa muiden alueiden vedestä esimerkiksi siinä, että se on vähemmän kovaa (kalsiumpitoista) kuin Karibian alueen saarilla, joilla vesi on tavallisesti kovaa. Demeraran vesi sisältää myös kohtalaisesti rautaa ja natriumia. Tämä johtuu maaperätyypin ja muodostumishistorian osalta maantieteellisistä kerroksista, joissa merten ja jokien pohjasedimenttien viimeaikainen ja aiempi kerrostuminen sekä korkea pohjavedenpinta ja suolaveden läheisyys johtavat siihen, että korkealla olevat pohjavedet ovat hyvin mineraalipitoisia.

6. Yhteys maantieteelliseen ympäristöön tai alkuperään

Maantieteellinen yhteys: Demerara Rum -rommin erityisluonne johtuu useista eri tekijöistä, jotka liittyvät niin sokeriruo’on viljelyalueen ja ikäännyttämisalueen maatalous- ja ympäristöoloihin kuin ainutlaatuiseen tuotantoprosessiin, jossa yhdistyvät luonto, perinne, osaaminen ja tiede.

Seuraavat tekijät yhdistävät Demerara Rum -rommin laadun, ominaisuudet, maineen ja perinteen maantieteelliseen alueeseen:

Ympäristöolosuhteet: Demeraran ympäristön savinen maaperä muodostuu matalien rannikkotasankojen myötäisten merten ja jokien pohjasedimenttien viimeaikaisista ja aiemmista kerrostumista (pääasiassa hyllyvää, ei kantavaa maata, mutta myös turvemaata (medihemist)). Savimaaperän runsas mineraalipitoisuus ja orgaaninen aines edesauttavat runsaan sokeriruokosadon muodostumista, mikä johtaa käymisessä käytettävän substraatin korkeaan sokeripitoisuuteen.

Lisäksi tämä kostea maaperätyyppi on otollinen erilaisille mikrobeille, jotka sitovat ravinteita maaperään. Koska sokeriruokoa korjataan käsin tai puolimekaanisesti, sokeriruo’on varret ovat paljon vuorovaikutuksessa maaperän kanssa. Näin maa-ainesta siirtyy varsien mukana tehtaaseen ja päätyy sivutuotteena olevaan melassiin, joka käytetään pääosin Demerara Rum -rommin tuotantoon. Tämän vuoksi käytettävässä substraatissa on runsaasti sekä mutaa että mikrobilajeja, joilla on ainutlaatuinen vaikutus käymisprosessiin: moninaisista sivureaktioista syntyy sivutuotteita, jotka täydentävät raakatisleen laajuutta ja syvyyttä.

Sokeriruo’on viljelyalueilla ilma on luontaisesti täynnä mikroflooraa, kuten villejä hiivoja ja sieniä, jotka ovat kosketuksissa sokeriruo’on varsien kanssa ja päätyvät näin melassiin tai sokeriruokosubstraattiin. Villihiivoja ja -sieniä esiintyy myös tislaamossa sokeriruokoviljelmien läheisyyden vuoksi, ja ne voivat olla edelleen vuorovaikutuksessa käymisprosessin kanssa, koska säiliöt eivät ole ilmatiiviisti eristettyjä ympäristöstä. Näiden alkuperäiseen lajistoon kuuluvien lajien luonnollinen käyminen lisää propagoidun Saccharomyces cerevisiae -hiivaviljelmän hallittua käymistä. Tämän ansiosta raakatisleestä tulee entistä parempaa luonnollisen mikroflooran ainutlaatuisten sivureaktioiden vuoksi.

Kaikki nämä ympäristötekijät johtavat raakatisleeseen, jonka alkoholilaatu on korkea ja jossa on runsaasti aromiyhdisteitä. Niiden avulla tislaaja voi pyrkiä eri makuprofiileihin taidokkaalla makujen eristämisellä tislausprosessissa. Demerara Rum -rommit tunnetaankin niiden maukkaista ominaisuuksista ja pehmeydestä sekä niille tunnusomaisesta sokeriruo’on makeasta aromista.

Ilmasto-olosuhteet: Demeraran trooppinen/päiväntasaajan ilmasto on merkityksellinen, sillä lämpötila on ympäri vuoden korkea (24–32 celciusastetta) ja kosteus pysyttelee myös korkeana (keskimäärin 70 prosenttia). Vaihtelua tuovat vain kaksi kautta, aurinkoinen ja sateinen (vuotuinen sademäärä keskimäärin 2 500 mm). Tämä vaikuttaa sokeriruo’on kasvuun ja sadonkorjuuseen (jotka osuvat sateiseen kauteen ja aurinkoiseen kauteen), sillä sateisen kauden sadeolosuhteet (100–300 mm päivässä, jopa 23 mm tunnissa, huhtikuusta heinäkuuhun ja joulukuusta helmikuuhun) tekevät sadonkorjuun mahdottomaksi. Jotta rommia voidaan tuottaa sadekaudella satokauden ulkopuolella, melassi tai sokeriruokosubstraatti varastoidaan irtovarastoon. Tämä altistaa sen ympäristötekijöille, jotka vaikuttavat sen mahdollisen käymisen laatuun – suurempi bakteeripitoisuus lisää yhdisteiden määrää raakatisleessä.

Ikäännyttäminen ympäri vuoden trooppisissa ilmasto-olosuhteissa, joissa lämpötila ja kosteus ovat jatkuvasti korkeita, edistää osaltaan ratkaisevasti kypsymisvauhtia, jonka arvioidaan olevan 2–3 kertaa nopeampaa kuin muissa ilmasto-olosuhteissa. Demerara Rum -rommi on tämän vuoksi tavallisesti kypsempää kuin vastaavat lauhkean ilmaston ikäännytetyt väkevät alkoholijuomat, mikä tekee siitä erityisen pehmeää. Sen monitahoiset maut ja runsaat aromit kehittyvät kemiallisesti kypsyttämisprosessissa, jonka aikana tammen ja rommin välinen monitahoinen vuorovaikutus edistää huomattavasti makujen uuttumista ja muodostumista.

Demeraran alue on merenpinnan tasolla tai hieman sitä alempana Atlantin valtameren rannikolla, mikä mahdollistaa voimakkaat merituulet ja erityisesti koillispasaatituulet. Nämä tuulet varmistavat mikroflooran leviämisen koko matalalle rannikkoalueelle ja varmistavat näin käymiseen kohdistuvat ympäristövaikutukset. Ne myös mahdollistavat tynnyrivaraston ilmanvaihdon, joten lämpötilaa tai kosteutta ei tarvitse valvoa. Tämän vuoksi trooppinen ympärivuotinen ikääntyminen on edistyneempää, ja tällä on merkittävä vaikutus Demerara Rum -rommin ominaisuuksiin.

Veden laatu: Demerara Rum -rommin tuotannossa käytetty vesi on peräisin yksinomaan rannikon akviferin ylempien, tavallisesti 30–60 metriä syvien ja 15–120 metriä leveiden hiekkakerrosten tai tavallisesti 60–90 metriä maanpinnan alla olevan ja 15–60 metriä syvän A-hiekkakerroksen arteesisista kaivoista. Demerara-joen läheisyyden vuoksi pohjavedenpinta on yleensä korkealla ja vettä muodostuu hyvin; veden kovuus on alhainen (<10 mg/l), mutta mineraalipitoisuus, erityisesti rautapitoisuus (>5 mg/l) ja suolapitoisuus (enintään 1 200 mg/l) ovat kohtalaisia. Koska vettä käytetään käyttämisessä, höyryn kehittämisessä tislausta varten ja puhdistuksen ja deionisoinnin jälkeen rommin laimentamisessa ikäännyttämistä, sekoittamista ja pullottamista varten, Demerara Rum -rommille ominainen mineraaliprofiili liittyy erottamattomasti Demeraran alueen arteesisen pohjaveden erityislaatuun.

Paikallisen veden mineraaliprofiililla on erityinen vaikutus ikäännyttämisprosessissa. Esimerkiksi käymisen aikana muodostuva oksaalihappo on kelatoiva aine, joka voi sitoa mineraaleja. Kun vedessä on natriumia tai magnesiumia, ikäännyttämisen aikana muodostuva kalsiumoksalaatti liukenee paremmin. Mineraalit edistävät näin aromien säilymistä tai jopa lisääntymistä ikäännyttämisen aikana.

Inhimilliset ja prosessiin liittyvät tekijät: Demeraran alueella vuosisatojen ajan kehittyneet ja sukupolvelta toiselle siirtyneet tuotantoprosesseihin liittyvät tietämys, taidot ja asiantuntemus, myös filosofinen lähestymistapa tislaukseen, jossa pyritään monitahoisiin makuprofiileihin suoraan käymisen ja tislauksen avulla, ovat säilyneet suurelta osin muuttumattomina alkuperäisiin menetelmiin nähden.

Lisäksi tuotanto jatkuu edelleen käsiteollisissa tislaamoissa, joiden pienimuotoista tislausta harjoittavilla toimijoilla on valtava kokemus Demerara Rum -rommin pienten tuotantoerien laadun kehittämisestä. Käsiteolliset tislaamot ovat yhtä vanhoja kuin monet paikallisista viljelmistä. Esimerkiksi Double Wooden -pannutislaamo asennettiin alun perin Port Mourantin plantaasille vuonna 1732 ja Wooden Coffey -tislauskolonni Enmoren plantaasille vuonna 1880. Molemmat tislaamot ovat Demerarassa edelleen käytössä ja ainoita laatuaan koko maailmassa.

Historiallinen alkuperä: Demerara Rum -rommia on tuotettu käsiteollisesti Guyanassa keksittyjen Double Wooden -pannutislaamon ja Wooden Coffey -tislauskolonnien avulla yli 300 vuotta. Demeraran alueen rommeja on viety yli 200 vuoden ajan, myös historiallisina toimituksina Britannian kuninkaalliselle laivastolle merimiesten päivittäisiä annoksia varten. Jotkin alkuperäisistä tislaamoista ovat säilyneet ja edelleen toiminnassa.

Perinteen, luonnollisten tekijöiden sekä perinteisin menetelmin tapahtuvaan tislaukseen liittyvän taidon ja tieteen, laitteiden ja ihmisten asiantuntemuksen yhdistyminen on auttanut säilyttämään Demerara Rum -rommien luonteen ja laadun sekä niiden maineen.

Maine: Oxford English Dictionary -sanakirjassa ”Demerara Rum” määritellään Guyanassa valmistetuksi rommiksi. Yhdistyneen kuningaskunnan laivaston rommi, jota annettiin merimiehille, oli Demerara Rum -rommia vuoteen 1970 saakka, kunnes tästä käytännöstä luovuttiin. Yhdistyneen kuningaskunnan vuodelta 1816 peräisin olevissa maalakikirjoissa mainitaan Demerara Rum -rommista peritty tuontivero. ”Demerara Rum” mainitaan myös Yhdistyneen kuningaskunnan parlamentin kamarien 1840-luvun mietinnöissä. ”Demerara Rum” mainitaan kaikissa asianmukaisissa rommin ja rommin tuotannon historiaa käsittelevissä teoksissa, kuten Richard Fossin teoksessa ”Rum: a global history” vuodelta 2012 sekä ranskalaisissa ja tanskalaisissa laaturommien luetteloissa. Denis A. Nicolin teoksessa ”Rum” vuodelta 2003 luetellaan monia lähteitä, jotka osoittavat, että Demerara Rum -rommia on tuotettu 1600-luvun puolivälistä lähtien.

7. Euroopan unionin tai kansalliset ja alueelliset säännökset

–

8. Hakija

8.1 Jäsenvaltio, kolmas maa tai oikeushenkilö/luonnollinen henkilö

Demerara Distillers Limited, osakeyhtiö

8.2 Täydellinen osoite (katuosoite, postinumero, paikkakunta, maa)

Osoite: Plantation Diamond, East Bank Demerara, Georgetown, Guyana

Puh. + 592 2656142; +592 2652089; +592 2652076

Faksi: +592 2653367

Sähköposti: info@demrum.com

9. Täydennys maantieteelliseen merkintään

–

10. Merkintöjä koskevat erityiset säännöt

Demerara Rum -rommista on olemassa seuraavat muunnelmat:

— ”Demerara Rum”: sekoittamaton tai sekoitettu mutta sekoituksessa ei saa käyttää maantieteellisen alueen ulkopuolella tuotettua alkoholia

— Old Demerara Rum: vähintään kaksi vuotta ikäännytetty sekoittamaton tai sekoitettu rommi mutta sekoituksessa ei saa käyttää maantieteellisen alueen ulkopuolella tuotettua alkoholia

— Cask Aged Demerara Rum: vähintään kolme vuotta ikäännytetty sekoittamaton tai sekoitettu rommi

— Special Reserve Demerara Rum: vähintään 12 vuotta ikäännytetty sekoittamaton tai sekoitettu rommi

— Grand Special Reserve Demerara Rum: vähintään 25 vuotta ikäännytetty sekoittamaton tai sekoitettu rommi.

Etupuolella olevassa pääasiallisessa etiketissä on oltava nähtävissä:

a) markkinointinimi

b) valmisteen nimi

c) alkoholipitoisuus

d) nettosisältö

e) valmistajan osoite

f) alkuperämaa

g) maininta iästä tai maininta kypsyysasteesta.

Jokaisen rommipullon etiketissä on rekisteröity tavaramerkki: ”Demerara Rum” – kuva

(1) EUVL L 130, 17.5.2019, s. 1.